Ալիա Բհատ

Ալիա Բհատ (; ծնված 1993 թվականի մարտի 15-ին), հնդկական ծագումով բրիտանացի դերասանուհի, որը հիմնականում նկարահանվում է հնդկական ֆիլմերում։ Նա ստացել է տարբեր մրցանակներ, այդ թվում՝ 4 Filmfare Awards մրցանակ։ Նա Հնդկաստանի ամենաբարձր վարձատրվող դերասանուհիներից մեկն է, 2014 թվականին հայտնվել է Ֆորբսի հնդկական հրատարակության 100 հայտնիների ցուցակում, իսկ 2022 թվականին ստացել է TIME100 Impact Award մրցանակը։

Ծնվել է Բհատների ընտանիքում, կինոռեժիսոր Մահեշ Բհատի և դերասանուհի Սոնի Ռազդանի դուստրն է։ 1999 թվականին «Պայքար» թրիլլերում իր դերասանական դեբյուտը կատարելուց հետո, նա խաղացել է իր առաջին գլխավոր դերը Կարան Ջոհարի «Տարվա ուսանող» պատանեկան ֆիլմում (2012)։ «Մայրուղի» (2014) ֆիլմում առավանգված զոհի դերը մարմնավորելու համար Ալիան արժանացել է Filmfare մրցանակաբաշխության քննադատների կողմից տրվող «Լավագույն դերասանուհի» մրցանակին, որից հետո շարունակել է կայանալ՝ խաղալով Ջոհարի «Dharma Productions» ստուդիայի մի շարք ռոմանտիկ ֆիլմերում, ինչպես նաև «Թանկագին կյանք» (2016)  հասունացման մասին դրամայում։

Բհատը արժանացել է Filmfare Awards-ի «Լավագույն դերասանուհի» անվանակարգի 3 մրցանակի՝ «Udta Punjab» (2016) քրեական ֆիլմում թմրանյութերի չարաշահման զոհի դերակատարման, «Raazi» (2018) թրիլլերում գաղտնի լրտեսի դերակատարման և «Gully Boy» (2019) երաժշտական դրամայում խանդոտ զուգընկերուհու դերակատարման համար։ Քիչ արձագանք գրանցած երկու ֆիլմերից հետո, նա արժանացել է գովասանքի՝ «Gangubai Kathiawadi» կենսագրական ֆիլմում համանուն դերի համար, փոքրիկ դեր է կատարել «RRR» պատմական ֆիլմում և նկարահանվել է «Brahmāstra: Part One – Shiva» ֆանտաստիկ ժանրի ֆիլմում, որոնք բոլորն էլ դասվում են 2022 թվականի ամենաբարձր եկամուտ ունեցող հնդկական ֆիլմերի շարքին։

Դերասանությունից բացի, Բհատը նաև թողարկել է հագուստի իր ապրանքանիշը և էկոլոգիական նախաձեռնություն։ Նա աջակցում է տարբեր բարեգործական կազմակերպություններին, ինչպես նաև ներդրող է և ապրանքանիշների հայտնի դեմք։ Նա երգել է իր խաղացած ֆիլմերի երգացանկից 7 երգ, այդ թվում՝ 2014 թվականին թողարկված «Samjhawan Unplugged» երգը։ Բհատը ամուսնացած է դերասան Ռանբիր Կապուրի հետ, որի հետ միասին ունեն մեկ դուստր։

Վաղ կյանք 
Ալիա Բհատը ծնվել է 1993 թվականի մարտի 15-ին Բհատների ընտանիքում։ Նրա հայրը հնդկական ֆիլմերի ռեժիսոր Մահեշ Բհատն է, իսկ մայրը դերասանուհի Սոնի Ռազդան է։ Նրա հայրը արմատներով Գուջարաթից է, իսկ մայրը ծագումով Քաշմիրցի պանդիտ է և բրիտանա-գերմանացի։ Նա ունի Մեծ Բրիտանիայի քաղաքացիություն։ Նա ունի մեկ ավագ քույր՝ Շահինը, մեկ խորթ քույր՝ Պուջան, և մեկ խորթ եղբայր՝ Ռահուլ Բհատը։ Դերասան Էմրան Հաշմին և ռեժիսոր Մոհիտ Սուրին նրա զարմիկներն են հայրական կողմից, իսկ պրոդյուսեր Մուկեշ Բհատը նրա հորեղբայրն է։ Բհատը կրթությունը ստացել է Jamnabai Narsee School դպրոցում, սակայն 12-րդ դասարանից դուրս է եկել՝ իր դերասանական կարիերայի վրա կենտրոնանալու համար։

Իր մանկությունը նկարագրելիս Բհատն ասել է․ «Ես համեստ կյանքով եմ ապրել։ Ես չեմ վայելել այն հաճույքները, որ ենթադրաբար կստանայի՝ լինելով Մահեշ Բհատի դուստրը»։ Նա սերտ հարաբերություններ չի ունեցել իր հոր հետ․ Ռազդանն ասել է, որ ինքը հիմնականում միայնակ է մեծացրել երեխաներին, քանզի իր ամուսինը այդքան էլ հետաքրքրված չի եղել նրանց կյանքով։ Բհատն ասել է, որ մանուկ հասակում «այդքան էլ չեմ կարոտել նրան, քանզի նա ներկա չի եղել իմ կյանքում», ավելացնելով, որ իրենց հարաբերություններն ավելի սերտացան, միայն, երբ նա դարձավ դերասանուհի։

Բհատը ձգտել է խաղալ դեռ վաղ տարիքից, և դա գիտակցել է մանկապարտեզում երգչախմբի համար փորձի ընթացքում։ Շուտով նա սկսել է պարի դասընթացներ անցնել Շիամակ Դավարի հաստատությունում։ Նա իր առաջին դերը խաղացել է 5 տարեկանում՝ հոր պրոդյուսերական «Sangharsh» (1999) ֆիլմում, որում նա մարմնավորել է Պրիտի Զինտայի հերոսուհու վաղ տարիքում։ Իր տվյալ փորձի մասին խոսելիս Բհատն ավելի ուշ նշել է․ «Ես լավ չեմ հիշում նկարահանումները։ Ես միայն ուտելու համար էի գնում նկարահանման հրապարակ»։ 9 տարեկանում, նա մասնակցել է քասթինգի՝ Սանջայ Լիլա Բհանսալիի «Սև» (2005) ֆիլմում դերի համար, սակայն չի ընտրվել։ 3 տարի անց, Բհանսալին ընտրել է 12-ամյա Բհատին և 20-ամյա Ռանբիր Կապուրին՝ «Հարսիկը» ֆիլմում իրենց դեբյուտը կատարելու համար, սակայն ֆիլմը չեղարկվել է։

Կարիերա

Վաղ աշխատանքներ (2012–2015) 

Բհատն իր առաջին գլխավոր դերն է խաղացել Կարան Ջոհարի՝ 2012 թվականին թողարկված «Տարվա ուսանող» պատանեկան ֆիլմում` նորեկներ Սիդհարթ Մալհոտրայի և Վարուն Դհավանի հետ միասին։ Նա մասնակցել է քասթինգին 500 աղջիկների հետ միասին և ընտրվել է 16 կգ նիհարելուց հետո։ Նա խաղացել է մի բարդ պատանի աղջնակի դեր, որը սիրային եռանկյունու մեջ էր։ «Hindustan Times»-ի Անուպամա Չոպրան նշել է Բհատի կերպարի և Ջոհարի «Եվ տխրություն, և ուրախություն» (2001) ֆիլմում Կարինա Կապուրի մարմնավորած կերպարի միջև նմանությունները, բայց նշել է, որ Բհատի խաղը զուրկ էր «շլացուցիչ կեցվածքից»։ The Hollywood Reporter-ի Լիզա Ցերինգը նրան համարել է «ձախողում։ Նա ոչ միայն զուրկ է էլեգանտությունից պարային համարներում, այլ նաև նրա դեմքի արտահայտություններն սահմանափակ են, իսկ ողջ ֆիլմի ընթացքում նրա դեմքի թվային մշակումներն շեղում են»։ «Տարվա Ուսանող» ֆիլմը գրանցել է կոմերցիոն հաջողություն։

Վհատված «Տարվա ուսանող» ֆիլմի քննադատական արձագանքից, Բհատը մտադիր էր ավելի լավ դեր խաղալ։ Նրան հաջողվեց դա անել Իմթիազ Ալիի «Մայրուղի» (2014) ճանապարհային ֆիլմում, որում նա մարմնավորել է միայնակ դեռահաս աղջնակի, որի մոտ առևանգվելուց հետո զարգանում է Ստոկհոլմի համախտանիշ։ Նա առոգանության դասեր է ստացել, որպեսզի բարելավվի իր հնդկերենը, ինչպես նաև հանդիպել է բարդությունների՝ իր դերի ֆիզիկական և հոգևոր պահանջների պատճառով։ Ալին ֆիլմը նկարահանել է հաջորդաբար, և որոշ տեսարաններ իմպրովիզացվել են նկարահանման հրապարակում՝ Բհատի արձագանքների հիման վրա։ Նա ասել է, որ իր կերպարի անցած ճանապարհի որոշակի ասպեկտներ արտացոլում էին իր սեփականը, քանզի նա առաջին անգամ էր ապրում այնպիսի իրավիճակներ, որոնք տարբերվում էին իր ստացած արտոնյալ կյանքից։ Variety-ի Ռոննի Շիբը ընդգծել է նրա «եռանդուն և խանդավառ խաղը» և գովել է նրան՝ իր դերին «թաքնված տրտմություն և խոհուն իմաստություն» հաղորդելու համար։ Ֆիլմը հաջողություն չի գրանցել տոմսարկղերում, չնայած Բհատը արժանացել է Filmfare մրցանակաբաշխության քննադատների կողմից տրվող «Լավագույն դերասանուհի» մրցանակին, ինչպես նաև նոմինացվել է տվյալ մրցանակաբաշխության «Լավագույն դերասանուհի» անվանակարգում։ Հաջորդիվ նա նկարահանվել է Վիկաս Բահլի «Going Home» վերնագրով կանանց անվտանգության մասին կարճամետրաժ ֆիլմում։

Շարունակելով Ջոհարի Dharma Productions կազմակերպության հետ համագործակցությունը, Բհատը նկարահանվել է «2 States» և «Humpty Sharma Ki Dulhania» ֆիլմերում (երկուսն էլ 2014 թվականին)։ Առաջինը Չետան Բհագատի համանուն պատմվածքի ադապտացիան էր, որը կառավարման բաժնի 2 ուսանողների մասին է, որոնց ծնողները դեմ են զույգի հարաբերություններին։ Իր դերի համար՝ որպես համառ թամիլցի աղջնակ, նա ուսուցչի օգնությամբ սովորել է խոսել իր տողերը թամիլերենով։ The Indian Express-ի Շուբհրա Գուպտան բարձր է գնահատել Բհատին, անվանելով նրան «անակնկալ» ու «հեշտ, նոր և բնական»։ Ռեժիսոր Շաշանկ Խայիտանի և Կարան Ջոհարի «Humpty Sharma Ki Dulhania» ֆիլմում, որը բնութագրվել է որպես հարգանքի տուրք Ադիտյա Չոպրայի «Չփախցրած հարսնացուն» ֆիլմին, Ալիան մարմնավորել է փենջաբցի աղջնակի, որն իր ամուսնությունից առաջ սիրավեպ է ունենում Ռակեշ անունով փենջաբցի տղայի հետ։ India Today-ի համար իր հոդվածում, Ռոհիտ Խիլնանին արտահայտել է իր կարծիքն այն մասին, որ Բհատն ցուցադրել է դեռևս «իր լավագույն խաղը», չնայած Mint-ի Նանդինի Ռամնաթը նրա խաղում նրբության պակաս էր նկատել, գրելով, որ Ալիայի համար ավելի հարմար էր արտահայտել իր զգացմունքներն երկխոսությունների և գործողությունների միջոցով։ Երկու ֆիլմերն էլ կոմերցիոն հաջողության են հասել, յուրաքանչյուրը վաստակելով ավելի քան 1 միլիարդ ռուփի (≈ 5 միլիարդ դրամ) ամբողջ աշխարհում։ 2014 թվականին հասած հաջողությունների շնորհիվ նրա կարիերան ամրապնդվեց։

Բհատը վերամիավորվում է ռեժիսոր Վիկաս Բահլի հետ «Shaandaar» ռոմանտիկ կատակերգության համար։ 2015 թվականին թողարկված այս ֆիլմում Շահիդ Կապուրը և Բհատը մարմնավորել են անքնությամբ տառապող մարդկանց, որոնք սիրահարվում են հարսանիքի ժամանակ։ Mumbai Mirror-ի Կունալ Գուհան քննադատել է ֆիլմը և գրել, որ Բհատը «կյանքով է լցնում իր կերպարը, սակայն ձախողում է որևէ շունչ հաղորդել ֆիլմին»։ «Shaandaar»-ը կոմերցիոն առումով մեծ հաջողությունների չի հասնում։

Կարիերայի առաջխաղացում (2016–2021) 

Բհատը սկսել է 2016 թվականը երկրորդական դեր խաղալով Սիդհարթ Մալհոտրայի և Ֆավադ Խանի գլխավորությամբ Շակուն Բատրայի «Կապուրը և որդիները» անսամբլային ֆիլմում, որը քննադատական և կոմերցիոն հաջողություն է գրանցել։ Հաջորդիվ նա խաղացել է աղքատ բիհարցի գաղթականի դեր՝ գրող-ռեժիսոր Աբիշեկ Չոբեյի «Udta Punjab» (2016) թմրանյութերի չարաշահման մասին քրեական ֆիլմում։ Այս ծանր դերը նշմարել է Ալիայի շեղումը նախկինում խաղացած թեթև դերերից, ինչպես նաև նախապատրաստվելիս նա դիտել է թմրանյութերի չարաշահման մասին վավերագրական ֆիլմեր և սովորել է խոսել Բիհարի բարբառով։ Ֆիլմը հակասություններ է առաջացրել, երբ «Ֆիլմերի վկայագրության կենտրոնական խորհուրդը» համարել է, որ ֆիլմը բացասաբար է ներկայացնում Փենջաբը, և պահանջել, որ այն ենթարկվի լայնածավալ գրաքննության մինչ թողարկումը։ Մումբայի Բարձր դատարանը հետագայում թույլատրել է ֆիլմի ցուցադրությունը ընդամենը մեկ տեսարանի հեռացմամբ։ Բհատի խաղը արժանացել է քննադատների հավանությանը։ Rediff.com-ի Ռաջա Սենը գրել է, որ Ալիան «հավատարիմ է իր առոգանությանը և գործ ունի ֆիլմի ամենատհաճ հատվածի հետ, ինչպես նաև հիանալի է իր սադրիչ խոսքի ընթացքում, որն ամբողջ ֆիլմը բարձրացնում է մեկ այլ մակարդակի վրա»։ Բհատը հաջորդիվ խաղացել է Գաուրի Շինդեի «Թանկագին կյանք» (2016) ֆիլմում երիտասարդ անհանգիստ կնոջ դեր, որը խորհրդակցում է թերապևտի հետ (մարմնավորել է Շահրուխ Խանը)։ IndieWire-ի համար հոդվածում Անիշա Ջհավերին գովաբանել է Բհատին՝ միլլենիալների տագնապները եռաչափությամբ ներկայացնելու համար։ «Udta Punjab» և«Թանկագին կյանք» ֆիլմերը Բհատին մրցանակներ են պարգևել․ առաջինի համար նա արժանացել է Screen Award-ի և Filmfare Awards-ի լավագույն դերասանուհի մրցանակներին, իսկ վերջինի համար նա ստացել է լրացուցիչ անվանակարգ Filmfare-ում։

Հաջողակ ֆիլմերի շարքին է ավելացել Բհատի հաջորդ նախագիծը` «Բադրինաթի հարսնացուն» (2017) ռոմանտիկ կատակերգությունը, որը վերամիավորել է նրան Խաիթանի և Դհավանի հետ։ Ֆիլմը պատմում է մի անկախ երիտասարդ կնոջ (Բհատ) մասին, որը հրաժարվում է ենթարկվել իր փեսացուի (Դհավան) հայրիշխանական սպասելիքներին։ «Նյու Յորք Թայմս»-ի Ռեյչլ Սալցը, հաշվի առնելով գենդերային հավասարության մասին ֆիլմի ուղերձը, գրել է․ «Երբևէ չդառնալով բոլիվուդյան դյուրաբորբոք հերոսուհու կլիշեների զոհ, Բհատը հեշտորեն հիանալի կերպով մարմնավորում է ժամանակակից կնոջ կերպարը»։ Նա արժանանում է ևս մեկ անվանակարգի Filmfare մրցանակաբաշխության «Լավագույն դերասանուհու» համար։ Մեգնա Գուլզարի «Raazi» (2018) լրտեսական թրիլլերում Բհատը խաղում է Սեհմաթ Խանի դերը, որը կաշմիրցի լրտես էր՝ ամուսնացած Պակիստանի բանակի սպայի հետ։ ֆիլմը Հարինդեր Սիկայի «Calling Sehmat» պատմվածքի ադապտացիան է, որը ներկայացնում է 1971 թվականի Պակիստանա-հնդկական պատերազմի ընթացքը։ Firstpost-ի Աննա Մ․ Մ․ Վետիքադը Բհատին իր դերում «հիասքանչ» է համարել, հավելելով, որ երիտասարդ աստղը ևս մեկ անգամ ցուցադրել է վետերանին հատուկ հասունություն և վստահություն տեսախցիկի առջև։ «Raazi»-ն դառնում է իգական սեռի ներկայացուցչի գլխավոր դերակատարմամբ ամենաբարձր եկամուտ գրանցած ֆիլմերից մեկը, և վերջինիս հաջողությունը հանգեցնում է նրան, որ Box Office India-ն ճանաչում է Բհատին՝ որպես հնդկական կինեմատոգրաֆիայի ամենահաջողակ ժամանակակից դերասանուհի։ Ալիան ևս մեկ անգամ հաղթում է Filmfare մրցանակաբաշխության «Լավագույն դերասանուհի» անվանակարգում։

2019 թվականի սկզբին Բհատը ստեղծել է «Eternal Sunshine Productions» անվամբ իր սեփական պրոդյուսերական ընկերությունը։ Այդ տարի Ալիայի առաջին դերը Ռանվիր Սինգի հետ էր՝ Զոյա Ախթարի «Gully Boy» մյուզիքլում, որը ոգեշնչված է Divine և Naezy փողոցային ռեփերների կյանքերով։ Նա հաճախել է դերասանական սեմինարների՝ գետտոյի բարբառը սովորելու համար, որպեսզի կարողանա իմպրովիզներ անել նկարահանման ընթացքում։ Ֆիլմի պրեմիերան կայացել է Բեռլինի 69-րդ միջազգային կինոփառատոնին։ Screen International-ի համար հոդվածում Լի Մարշալը կարծիք է հայտնել, որ «Հենց Բհատի ուժեղ խաղն է հաջողությամբ փոխանցում «Gully Boy»-ում առկա հեգնական հումորի, ռոմանտիկայի և սոցիալական ուղերձի խառնուրդը»։ Միջազգային մակարդակով ₹2.37 միլիարդ (≈ 12 միլիարդ դրամ) շահույթ վաստակելով, ֆիլմը դառնում է Բհատի տվյալ պահի դրությամբ ամենաշահութաբեր նախագիծը։ «Gully Boy»-ը արժանացել է ռեկորդային 13 Filmfare մրցանակի, իսկ Բհատը արժանացել է իր կարիերայի երրորդ «Լավագույն դերասանուհի» մրցանակին։

«Kalank» (2019) անսամբլային պատմական դրաման դառնում է Բհատի ամենաշահութաբեր ֆիլմը տվյալ պահի դրությամբ։ Ընկած 1940-ական թվականներին՝ մինչ Հնդկաստանի բաժանումը, այն ներկայացնում է Դհավանին և Բհատին որպես դժբախտ սիրահարներ։ Բհատը դիտել է «Mughal-e-Azam» (1960) և «Umrao Jaan» (1981) ֆիլմերը, որպեսզի սովորի այդ ժամանակաշրջանի կանանց վարքագիծը, իսկ ուրդու լեզվի իր խոսակցական ունակությունները զարգացնելու համար նա դիտել է «Zindagi Gulzar Hai» պակիստանյան հեռուստասերիալը։ Շուբհրա Գուպտան իր կարծիքն է հայտնել առ այն, որ Բհատը «դիտելի էր, թեև գնալով ավելի ու ավելի հարազատ»։ Ֆիլմն այդքան էլ շահութաբեր չի լինում։ Հաջորդիվ Բհատը նկարահանվել է իր հոր «Sadak» (1991) քրեական ֆիլմի շարունակություն հանդիսացող «Sadak 2»-ում (2020), որը Քովիդ-19-ի համավարակի պատճառով չէր կարող թողարկվել Հնդկաստանի կինոթատրոններում և փոխարենը հեռարձակվել էր Disney+ Hotstar-ում։ Սուշանտ Սինգ Ռաջպուտի մահվանից հետո բանավեճ է առաջանում հնդկական կինոարտադրության ոլորտում նեպոտիզմի առկայության մասին․ նրա երկրպագուները մեղադրում են Բհատին նեպոտիզմից օգուտ քաղելու և Ջոհարի՝ «Koffee with Karan» հաղորդման ժամանակ Ռաջպուտի մասին արհամարհանքով խոսելու համար։ Արդյունքում ֆիլմի թրեյլերը դառնում է Youtube-ում երկրորդ ամենաշատ բացասական գնահատանք ստացած թրեյլերը։ Ֆիլմը ստացել է բացասական արձագանքներ, իսկ The Times of India-ի Փալաբի Դեյ Փուրկայասթան քննադատել է Բհատի խաղը «իր իսկ բարձր ստանդարտների համաձայն» «խիստ միջին»։

Դերասանուհու կայացումը (2022–ներկա) 
2022 թվականը կարևոր էր Բհատի համար։ Սանջայ Լիլա Բհանսալիի «Gangubai Kathiawadi» (2022) կենսագրական ֆիլմում, որի պրեմիերան կայացել է Բեռլինի 72-րդ միջազգային կինոփառատոնին, Բհատը մարմնավորել է հանրաճանաչ մարմնավաճառի։ Նախապատրաստվելիս, նա ուսումնասիրել է դերասանուհի Մինա Կումարիի աշխատանքը, ինչպես նաև դիտել է մարմնավաճառության մասին այնպիսի ֆիլմեր, ինչպիսիք են «Mandi»-ն (1983) և «Գեյշայի հուշերը» (2005)։ Մեկնաբանելով մամուլի ենթադրություններն առ այն, որ նման հաստատակամ դերի համար Բհատի ընտրությունը սխալ էր, Նյու Դելիի հեռուստատեսության Սաիբալ Չատերջին հայտնել է կարծիք, որ «դերասանուհին բոլոր կասկածներն մի կողմ է դնում իր հիասքանչ և աշխույժ խաղով»։ Իսկ The Quint-ի Ստութի Գոշը գովաբանել է նրան, իր դերը «անմեղության և ատամներն իրար սեղմելու չափ բարկության եզակի խառնուրդով» խաղալու համար։ Այն դառնում է Բհատի երրորդ ֆիլմը, որի շահույթը գերազանցում է ₹2 միլիարդ ռուփին (≈ 10 միլիարդ դրամ) ամբողջ աշխարհում։ The Guardian-ը ներկայացրել է նրան բոլոր ժամանակների մեծ էկրանի լավագույն կատարումների ցուցակում։

Նույն տարում, Բհատը փոքրիկ դեր է ունեցել տելուգու լեզվով «RRR» պատմական ֆիլմում, որի գլխավոր դերերում էին Ն․Տ․ Ռամա Ռաո Կտրսերը և Ռամ Չարանը։ Թեև նա սովորել էր խոսել իր տողերը տելուգու լեզվով, այնուամենայնիվ նրա տողերը արտասանել է կրկնօրինակող արտիստը։ Այն դարձել է բոլոր ժամանակների չորրորդ ամենաշահութաբեր հնդկական ֆիլմը։ Հաջորդիվ նա մարմնավորել է ընտանեկան բռնության զոհի կերպար Նեթֆլիքսի «Darlings» սև հումորային ֆիլմում, որը դրոշմել է նրա առաջին պրոդյուսերական աշխատանքը իր Eternal Sunshine Productions ընկերության ներքո։ Ըստ Նամրատա Ջոշիի, նա «կատարյալ բնական էր մումբայցի հասարակ աղջնակի դերում»։ Ֆիլմն իր թողարկման շաբաթում դարձել է Նեթֆլիքսում ամենաշատ դիտված հնդկական ֆիլմը միջազգայնորեն։ 2022 թվականի իր վերջին նախագծում Բհատը նկարահանվել է Ռանբիր Կապուրի հետ՝ Այան Մուքհերջիի Brahmāstra: Part One – Shiva ֆանտաստիկ ժանրի ֆիլմում։ Նախատեսված եռապատման առաջին մասի նկարահանումները տևել են 5 տարի։ Արտադրության և շուկայավարման շուրջ 4 միլիարդ ռուփի (≈ 19 միլիարդ դրամ) բյուջեով նկարահանված ֆիլմը հնդկական կինոարտադրության ամենաթանկ ֆիլմերից մեկն է։ TheWrap-ի Սիմոն Աբրամսը դժգոհել է, որ Բհատը վատ գրված սցենարի զոհ է դարձել, ինչպես նաև նա չի հավանել Բհատի՝ Կապուրի հետ ունեցած քիմիան։ Ֆիլմը վաստակել է 4.31 միլիարդ ռուփի (≈ 20 միլիարդ դրամ)՝ դառնալով 2022 թվականին ամենաշահութաբեր հնդկական ֆիլմը։

Բհատը հաջորդիվ կվերամիավորվի Ջոհարի հետ վերջինիս ռեժիսորական՝ «Rocky Aur Rani Ki Prem Kahani» ռոմանտիկ կատակերգությունում Ռանվիր Սինգի հետ միասին։ Բհատի հղիության պատճառով նկարահանումը և թողարկումը հետաձգվել են մի քանի ամսով։ Բհատը նաև հանդես կգա Գալ Գադոտի և Ջեյմի Դորնանի հետ միասին Նեթֆլիքսի «Քարե սիրտ» լրտեսական ֆիլմում, որը կդրոշմի նրա առաջին Հոլիվուդյան ֆիլմի թողարկումը։

Այլ աշխատանքներ 
Բհատը երգել է «Մայրուղի» (2014) ֆիլմի «Sooha Saaha» երգը։ Ֆիլմի կոմպոզիտոր Ալլահ Ռահմանը հրավիրել է նրան իր երաժշտական դպրոց՝ վերապատրաստում անցնելու։ 2014 թվականին, նա երգել է «Humpty Sharma Ki Dulhania» ֆիլմի «Samjhawan» երգի կենդանի տարբերակը կոմպոզիտորներ Շարիբի և Տոշիի համար։ 2016 թվականին, իր կոլեգա Դոսանջի հետ միասին նա երգել է «Udta Punjab» ֆիլմի «Ikk Kudi» սաունդթրեքի ալտերնատիվ տարբերակը։

Բհատը ելույթ է ունեցել Filmfare-ի, Screen-ի և Stardust մրցանակաբաշխությունների բեմում, ինչպես նաև Վարուն Դհավանի և Սիդհարթ Մալհոտրայի հետ միասին մասնակցել է Հոնկոնգում կայացած բեմական շոուին։ 2013 թվականին Դհավանի, Մալհոտրայի, Ադիտյա Ռոյ Կապուրի, Շրադհա Կապուրի և Հումա Քուրեշի հետ միասին նա ելույթ է ունեցել բարեգործական միջոցառմանը՝ Ուտարակհանդում տեղի ունեցած ջրհեղեղից տուժածներին դրամական աջակցություն ցուցաբերելու համար։ 2016 թվականի օգոստոսին Ջոհարի, դերասաններ Դհավանի, Մալհոտրայի, Ռոյ Կապուրի, Կատրինա Կայֆի, Պարինիթի Չոպրայի և երգիչ Բադշահի հետ ելույթ է ունեցել Ամերիկայի տարբեր քաղաքներում «Dream Team 2016» շրջագայության շրջանակներում։

Բհատն աջակցում է տարբեր նպատակների և բարեգործական կազմակերպություններին։ 2013 թվականին նա մասնակցել է PETA-ի արշավին՝ անտուն կենդանիների մասին իրազեկվածությունը բարձրացնելու նպատակով։ 2015 թվականին նա միացել է Cuddles Foundation-ի կողմից կազմակերպված քաղցկեղով հիվանդ երեխաների համար բարեգործական դրամահավաքին, իսկ 2017 թվականին նա բարձրացել է զառիվայրը՝ աջակցելու միջոցառման նպատակին։ 2017-ին նա նաև ձեռնարկել է CoExist անունով էկոլոգիական նախաձեռնությունը՝ փողոցային կենդանիների բարօրության մասին իրազեկվածությունը բարձրացնելու նպատակով։ Այդ տարի նախաձեռնությունը նաև մեկնարկել է ջինսե հագուստի նվիրատվության ակցիա՝ դեն նետված ջինսերից շան օձիքներ պատրաստելու նպատակով։ Հաջորդ տարի, Բհատը համագործակցել է Ֆեյսբուքի հետ՝ «Find Your Green» անվամբ արշավի համար՝ ուղղված բնապահպանության քարոզչությանը։ 2018 թվականին նա նախաձեռնել է «Mi Wardrobe is Su Wardrobe» անունով նախաձեռնությունը, որի միջոցով նա աճուրդի է հանել իր անձնական զգեստապահարանի հագուստները՝ Կառնատակայի գյուղերից մեկում էլեկտրաէներգիա ապահովելու համար։ 2021 թվականին Բհատը համագործակցել է ActionAid ՀԿ-ի հնդկական ճյուղի հետ՝ COVID-19 համավարակի հետևանքով տուժած անապահով համայնքներին անհրաժեշտ պարագաներ տրամադրելու համար։ 2022 թվականին նա դարձել է առաջին հնդիկ դերասանուհին, որը համագործակցել է Mandarin Oriental Hotel Group-ի հետ վերջինիս "I'm a Fan" արշավի շրջանակներում, որի միջոցով նա միջոցներ է հավաքել անապահով դեռահասներին աջակցող Salaam Bombay հիմնադրամի համար։

2014 թվականին Բհատը նախագծել է կանանց հագուստի իր սեփական շարքը՝ Jabong.com առցանց նորաձևության հարթակի համար, իսկ 2018 թվականին նա թողարկել է պայուսակների իր շարքը VIP Industries-ի համար։ Նա նաև ներդրող է Nykaa գեղեցկության ընկերությունում և հնդկական կենսանյութերի առաջին ստարտափում՝ Phool.co-ում։ 2022 թվականին նա թողարկել է հղիների և մանկական հագուստի իր հաջողակ ապրանքանիշը, որը կոչվում է «Ed-a-Mamma»։

Անձնական կյանք 

Բհատը հաճախ է պայքարել բացասական ուշադրության դեմ, ներառյալ առցանց հրահրումները՝ հնդկական կինոարտադրության մեջ նեպոտիզմից օգուտ քաղելու համար։ Երբ նրան հարցրել են, թե ինչպես է վերաբերվում դրան, նա ասել է. «Իհարկե, ես ինձ վատ էի զգում։ Բայց վատ զգալը չնչին գին է այն աշխատանքի դիմաց, որի համար քեզ հարգում և սիրում են»։ 2014 թվականին «Koffee with Karan» զրույց-հանդեսում հյուրընկալվելիս Բհատը Պրիտվիրաջ Չաուհանին սխալմամբ անվանել է Հնդկաստանի նախագահ։ Արդյունքում Բհատի IQ-ն համատարած ծաղրում էին, ինչը լրագրող Մալավիկա Սանգղվին նկարագրել է՝ որպես հիմար շիկահերի կարծրատիպի ընդլայնում։ Բհատը հակադարձել է ծաղրին՝ նկարահանվելով «All India Bakchod»-ի համար «Ալիա Բհատ՝ Տարվա հանճար» անվամբ ՅուԹյուբյան երգիծական տեսահոլովակում։ Սանգղվին նշել է, որ ինքն իրեն ծաղրելով՝ Բհատը «կարողացել է հակադարձել իր բոլոր քննադատներին և, փաստորեն, սիրվել նրանց կողմից»։

Իր կարիերայի սկզբում Բհատը չէր ցանկանում քննարկել իր անձնական կյանքը՝ հայտարարելով, որ երբեք հրապարակավ չի խոսի իր հարաբերությունների մասին։ Չնայած ԶԼՄ-ների շահարկումներին, նա չի խոսել դերասան Սիդհարթ Մալհոտրայի հետ սիրավեպի մասին, բայց իրենց բաժանումից հետո՝ 2019 թվականին ջերմությամբ է խոսել իրենց կապի մասին։ 2018 թվականին Ռանբիր Կապուրը՝ Brahmāstra-ի նրա գործընկերը, հայտարարել է, որ Բհատն ու ինքը հանդիպում են։ Նրանք ամուսնացել են 2022 թվականի ապրիլի 14-ին Մումբայի իրենց բնակարանում՝ հինդուիստական ավանդական արարողությամբ։ Նույն տարվա նոյեմբերին ծնվել է նրանց դուստրը՝ Ռահան։ 2022 թվականի դրությամբ Բհատն հիմնականում ապրում է Մումբայում, բայց նաև ունի տուն Լոնդոնում։

Մեդիայի անդրադարձը 
Գրող Սուչարիտա Տյագին նկարագրել է Բհատի բնավորությունը՝ որպես «զվարճալի, սիրալիր, թեթև և համառ»։ 2022 թվականին Լրագրող Ռաջա Սենը նկարագրել է Բհատին՝ որպես «իր ժամանակակիցների համեմատ փոքրամարմին» և գրել է, որ «նա ընդունում է իր կանացիությունը և փոքրիկ մարմինը, որովհետև սիրում է զարմացնել նրանց, որոնք նկարագրում են իրեն՝ որպես չափից դուրս երիտասարդ որոշակի դեր խաղալու համար կամ շատ փոքր է՝ էկրանը գրավելու համար»։ India Today-ի Սուհանի Սինգը ասել է, որ չնայած իր փոքրիկ մարմնին, նա «կարող է իրական կյանքից ավելի խոշոր երևալ էկրանին»։

Time ամսագրի Լաուրա Զորնոսան հավատում է, որ Բհատը մասնագիտանում է «ուժեղ և համառ գլխավոր դերեր» խաղալու մեջ, մինչդեռ CNN-ի Լիզ Կանը ընդգծել է «եռանդուն, տարբերվող կին կերպարներին մտահոգիչ իրավիճակներում» պատկերող թեմատիկան։ Rediff.com-ի Ռանջիտա Գանեսան իր կարծիքն է հայտնել առ այն, որ Ալիան «հայտնի է հուսահատության իր հուզիչ պատկերմամբ»։ Բհատը իր խաղում հենվում է իր բնազդի և ինքնաբերականության վրա։ Ռեժիսորներ Մեղնա Գուլզարը և Շակուն Բատրան հավատում են, որ նա լրջորեն է պատրաստվում իր դերին, սակայն ըստ Գուլզարի, նա ընկալում է կերպարը և վերջիվերջո «խաղում է ըստ իր ներքին զգացողության»։ Բհատն ասել է, որ նա չի վերլուծում իր աշխատանքը, քանզի հավատում է, որ «մարդ լինելու փոխարեն կվերածվեի մեքենայի»։ Վերլուծելով Բհաթի կարիերայի աճը, Գանեսանը կարծում էր, որ ի տարբերություն իր ժամանակակիցների, նա արագորեն վերածվեց շահութաբեր աստղի։ Լրագրող Ջոգինդեր Տուտեջան հաշվարկել է, որ 2022-ին, նրա «15 ֆիլմերից 13-ը հիթային էին»։ 2023 թվականին լրագրող Ռաջիվ Մասանդը անվանել է նրան հնդկական կինոարտադրության բոլոր ժամանակների լավագույն դերասանուհիներից մեկը։

Forbes Asia-ն ներառել է Բհատին 2017 թվականի իրենց 30 Under 30 ցանկում, ինչպես նաև 2020 թվականի 100 թվային աստղերի ցանկում։ 2014 թվականից ի վեր նա հայտնվել է Forbes India-ի 100 աստղերի ցանկում՝ 2019 թվականին հայտնվելով տվյալ ցանկի 8-րդ հորիզոնականում Նույն տարում, ամսագիրը գնահատել է նրա տարեկան եկամուտը ₹592 միլիոն ռուփի (≈ 3 միլիարդ դրամ) և դասել նրան որպես երկրի ամենաբարձր վարձատրվող դերասանուհի։ 2018 և 2019 թվականներին, GQ ամսագրի Հնդկական հրատարակությունը ներկայացրել է նրան ազգի 50 ամենաազդեցիկ երիտասարդների ցանկում և հիշատակել նրան «բարձր բյուջեի, աստղերով լի և սյուժեի վրա հիմնված ֆիլմերի միջև բալանսի պահպանման համար»։ Բհատը հայտնվել է The Times of India-ի «50 ամենացանկալի կանանց» 2018 թվականի ցուցակի առաջին հորիզոնականում, ինչպես նաև 2019 թվականին «Eastern Eye» բրիտանական ամսագրի կողմից ստացել է «Ամենագրավիչ ասիացի կին» կոչումը։ Նաև 2018 թվականին շուկայի ուսումնասիրությամբ զբաղվող YouGov ձեռնարկությունը անվանել է նրան Հնդկաստանի 9-րդ ամենաազդեցիկ աստղ։ Femina ամսագիրը ներկայացրել է նրան հաջողակ կանանց 2019 և 2021 թվականների ցուցակում։ 2022 թվականին նա հայտնվել է The Indian Express-ի ամենահզոր հնդիկների ցուցակի 97-րդ հորիզոնականում։ Նույն տարի, Time ամսագիրը արժանացրել է նրան TIME100 Impact Award մրցանակին։

Բհատը նաև հանդիսանում է Կոկա Կոլա, Garnier, Maybelline և մի շարք այլ ապրանքանիշների և արտադրանքների հովանավոր։ 2019 թվականին Duff & Phelps-ը գնահատել է Բհատի ապրանքանշային արժեքը ≈ 14 միլիարդ դրամ՝ դարձնելով նրան 8-րդ ամենաբարձր արժեք ունեցող հնդիկ աստղը։ Հաջորդ երկու տարիների ընթացքում նա զբաղեցրել է համապատասխանաբար 7-րդ և 6-րդ հորիզոնականները, իսկ 2022 թվականին նա բարձրացել է 4-րդ հորիզոնական՝ ≈ 26 միլիարդ դրամ բրենդային արժեքով։

Աշխատանքներ և մրցանակներ 
«Մայրուղի» (2014) ֆիլմում իր դերի համար Բհատը ստացել է Filmfare մրցանակաբաշխության քննադատների կողմից տրվող «Լավագույն դերասանուհի» մրցանակ։ Նա նաև ստացել է Filmfare մրցանակաբաշխության «Լավագույն դերասանուհի» մրցանակներ «Udta Punjab» (2016), «Raazi» (2018) և «Gully Boy» (2019) ֆիլմերում իր խաղացած դերերի համար։

Ծանոթագրություններ

Արտաքին հղումներ 

Հնդիկ դերասանուհիներ
Բրիտանացի կինոդերասանուհիներ
21-րդ դարի երգիչներ և երգչուհիներ
Դերասանուհիներ այբբենական կարգով
21-րդ դարի դերասանուհիներ
21-րդ դարի բրիտանացի դերասանուհիներ
Վիքիպեդիա:ԲՊՀ հոդվածներ 2023